CELEX: 32011D1130(02)
Language: mt
Date: 2011-11-28 00:00:00
Title: Deċiżjoni tal-Kummissjoni tat- 28 ta' Novembru 2011 li twaqqaf Pjattaforma Ewropea ta’ bosta Partijiet Interessati dwar l-Istandardizzazzjoni tal-ICT

30.11.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 349/4
            
         DEĊIŻJONI TAL-KUMMISSJONI
   tat-28 ta' Novembru 2011
   li twaqqaf Pjattaforma Ewropea ta’ bosta Partijiet Interessati dwar l-Istandardizzazzjoni tal-ICT
   2011/C 349/04
   Il-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Billi:
   
               (1)
            
            
               L-istrateġija tal-Ewropa 2020, kif stipulata fil-Komunikazzjoni mill-Kummissjoni intitolata Ewropa 2020: “Strateġija għal tkabbir intelliġenti, sostenibbli u inklużiv” (1), tistabbilixxi viżjoni tal-ekonomija tas-suq soċjali Ewropew għas-seklu 21 li jgawdi l-benefiċċji ekonomiċi u soċjali tas-soċjetà diġitali kollha. Din tenfasizza l-importanza tat-tisħiħ tat-tkabbir tal-ekonomija Ewropea filwaqt li twettaq livelli għolja ta’ produttività tax-xogħol, ekonomija b’karbonju baxx u koeżjoni soċjali.
            
         
               (2)
            
            
               Waħda mill-inizjattivi ewlenin tal-istrateġija Ewropa 2020, stipulata fil-Komunikazzjoni mill-Kummissjoni bl-isem ta' Aġenda Diġitali għall-Ewropa
                   (2), tagħti rwol minn ta' quddiem lit-titjib tal-issettjar tal-istandards fil-qasam tat-teknoloġiji tal-informazzjoni u l-komunikazzjoni (ICT) biex tiżgura l-interoperabbiltà bejn l-applikazzjonijiet, is-servizzi u l-prodotti ICT bil-ħsieb li tonqos il-frammentazzjoni tas-suq ewlieni diġitali filwaqt li jinġiebu 'l quddiem l-innovazzjoni u l-kompetizzjoni.
            
         
               (3)
            
            
               Inizjattiva ewlenija oħra tal-Istrateġija Ewropa 2020, stabbilita fil-Komunikazzjoni mill-Kummissjoni bl-isem ta' “Politika Industrijali Integrata għall-Era tal-Globalizzazzjoni – Nagħrfu r-Rwol Ċentrali tal-Kompetittività u s-Sostenibbiltà” (3), issejjaħ lill-Ewropa biex tiżviluppa sistema ta' standards li tissodisfa l-istennija kemm tal-partijiet ewlenin fis-suq kif ukoll tal-awtoritajiet pubbliċi, filwaqt li tinġieb il quddiem l-influwenza Ewropea lil hinn mis-suq ewlieni fl-ekonomija globalizzata.
            
         
               (4)
            
            
               Il-Komunikazzjoni mill-Kummissjoni bl-isem ta' “Viżjoni strateġika għal standards Ewropej: Il-mixja 'l quddiem biex jittejjeb u jitħaffef it-tkabbir sostenibbli tal-ekonomija Ewropea sal-2010” (4), tistqarr li fl-2011, il-Kummissjoni se toħloq u tippresjedi pjattaforma apposta magħmula minn bosta partijiet interessati biex jagħtuha pariri dwar kwistjonijiet marbuta mal-implimentazzjoni tal-politika ta' standardizzazzjoni tal-ICT, inkluż il-programm ta' ħidma għall-istandardizzazzjoni tal-ICT, l-issettjar tal-prijoritajiet b'appoġġ għal-leġiżlazzjoni u l-istrateġiji politiċi u l-identifikazzjoni tal-ispeċifikazzjonijiet żviluppati minn organizzazzjonijiet għall-iżvilupp tal-istandards globali tal-ICT.
            
         
               (5)
            
            
               Għalhekk jeħtieġ li titwaqqaf pjattaforma ta’ bosta partijiet interessati fil-qasam tal-istandardizzazzjoni tal-ICT u li jiġu ddefiniti l-kompiti u l-istruttura tagħha.
            
         
               (6)
            
            
               Il-pjattaforma tal-bosta partijiet interessati għandha tkun magħmula minn rappreżentanti ta' awtoritajiet nazzjonali tal-Istati Membri u l-pajjiżi tal-EFTA, organizzazzjonijiet ta' partijiet interessati li jirrappreżentaw l-industrija, intrapriżi żgħar u ta' daqs medju, konsumaturi u partijiet oħra interessati tas-soċjetà kif ukoll entitajiet Ewropej u internazzjonali ta' standardizzazzjoni u organizzazzjonijiet oħra li ma jagħmlux qligħ u li huma soċjetajiet professjonali, assoċjazzjonijiet tal-industrija jew tal-kummerċ jew organizzazzjonijiet oħra bi sħubija attivi fl-Ewropa li ġewwa l-qasam ta' kompetenza tagħhom jiżviluppaw standards fis-settur tal-ICT.
            
         
               (7)
            
            
               Għandu jkun hemm dispożizzjoni dwar ir-regoli dwar l-iżvelar tat-tagħrif mill-membri tal-Pjattaforma, u din tkun bla ħsara għar-regoli tal-Kummissjoni dwar is-sigurtà kif stabbilit fl-Anness għad-Deċiżjoni tal-Kummissjoni 2001/844/KE, KEFA, Euratom.
            
         
               (8)
            
            
               Id-dejta personali għandha tkun ipproċessata skont ir-Regolament (KE) Nru 45/2001 tal-Parlament Ewropew u tal-Kunsill tat-18 ta' Diċembru 2000 dwar il-protezzjoni tal-individwi fir-rigward tal-ipproċessar ta' dejta personali mill-istituzzjonijiet u l-korpi tal-Komunità u dwar il-moviment liberu ta' dik id-dejta.
            
         IDDEĊIDIET KIF ĠEJ:
   Artikolu 1
   Is-suġġett
   Il-Pjattaforma Ewropea tad-diversi Partijiet Interessati dwar l-Istandardizzazzjoni tal-ICT, minn hawn 'il quddiem magħrufa bħala “il-pjattaforma”, hija b’dan stabbilita.
   Artikolu 2
   Il-kompiti
   Il-kompiti tal-pjattaforma għandhom ikunu li:
   
               (a)
            
            
               Tipprovdi pariri lill-Kummissjoni dwar l-affarijiet kollha marbuta mal-politika ta’ standardizzazzjoni tal-ICT Ewropea u l-implimentazzjoni effettiva tagħha;
            
         
               (b)
            
            
               Tipprovdi pariri lill-Kummissjoni dwar il-programm ta' ħidma ta’ standardizzazzjoni tal-ICT u l-prijoritajiet li jirrigwardawh;
            
         
               (c)
            
            
               Tidentifika l-ħtiġijiet ta’ standardizzazzjoni tal-ICT potenzjali fil-ġejjieni b’appoġġ tal-leġiżlazzjoni, l-istrateġiji politiċi u l-kuntratti pubbliċi Ewropej;
            
         
               (d)
            
            
               Tipprovdi pariri lill-Kummissjoni dwar mandati eventwali ta’ standardizzazzjoni dwar l-ICT għal entitajiet u attivitajiet ta’ standardizzazzjoni Ewropej li jista’ jagħti l-każ li jsiru minn entitajiet oħra b’kooperazzjoni mal-entitajiet ta’ standardizzazzjoni Ewropej;
            
         
               (e)
            
            
               Tipprovdi pariri lill-Kummissjoni dwar il-progress ta’ standardizzazzjoni tal-ICT u attivitajiet marbuta b’appoġġ tal-leġiżlazzjoni u l-istrateġiji politiċi;
            
         
               (f)
            
            
               Tipprovdi pariri lill-Kummissjoni dwar speċifikazzjonijiet tekniċi fil-qasam tal-ICT li mhumiex standards nazzjonali, Ewropej jew internazzjonali fir-rigward tar-rekwiżiti stabbiliti fl-Anness II tar-regolament propost dwar l-istandardizzazzjoni Ewropea (5);
            
         
               (g)
            
            
               Tipprovdi pariri lill-Kummissjoni dwar kooperazzjoni bejn organizzazzjonijiet ta’ żvilupp ta’ standards u entitajiet ta’ standardizzazzjoni Ewropej għal integrazzjoni aħjar tal-ħidma tagħhom fl-istandardizzazzjoni tal-ICT Ewropea u l-iżgurar tad-disponibbiltà tal-istandards tal-ICT li jappoġġjaw l-interoperabbiltà;
            
         
               (h)
            
            
               Tiġbor tagħrif dwar il-programmi ta’ ħidma tal-organizzazzjonijiet tal-iżvilupp tal-istandards tal-ICT biex tgħin tiżgura l-koordinazzjoni u tiġi evitata d-duplikazzjoni żejda jew il-frammentazzjoni tal-isforzi.
            
         Artikolu 3
   Il-Konsultazzjoni
   Il-Kummissjoni tista’ tikkonsulta lill-pjattaforma dwar kwalunkwe suġġett marbut ma':
   
               (a)
            
            
               Inizjattivi oħra li jistgħu jittieħdu fil-livell tal-Unjoni biex tindirizza tfixkil għall-interoperabbiltà tal-ICT;
            
         
               (b)
            
            
               Inizjattivi Nazzjonali, Ewropej u internazzjonali dwar l-istandardizzazzjoni b’appoġġ tal-interoperabbiltà tal-ICT.
            
         Artikolu 4
   Sħubija – Ħatra
   1.   Il-pjattaforma għandha tkun magħmula minn mhux aktar minn 67 membru.
   2.   Il-membri għandhom ikunu l-awtoritajiet nazzjonali tal-Istati Membri u l-pajjiżi tal-EFTA u organizzazzjonijiet li jirrappreżentaw il-partijiet interessati ta’ standardizzazzjoni tal-ICT maħtura mill-Kummissjoni kif ġej:
   
               (a)
            
            
               Sa 18-il organizzazzjoni li jirrappreżentaw lill-industrija, l-impriżi żgħar u ta’ daqs medju u l-partijiet interessati tas-soċjetà inġenerali,
            
         
               (b)
            
            
               Sa 14-il entità Ewropea u internazzjonali ta’ standardizzazzjoni u organizzazzjonijiet oħra li ma jagħmlux profitt li huma assoċjazzjonijiet ta’ soċjetajiet professjonali, tal-industrija jew kummerċ jew organizzazzjonijiet oħra bi sħubija attivi fl-Ewropa li fi ħdan il-qasam ta’ kompetenza tagħhom jiżviluppaw standards fis-settur tal-ICT.
            
         3.   Il-membri msemmija fi 2(a) u (b) għandhom jinħatru mid-Diretturi Ġenerali tad-DĠ Intrapriża u Industrija u d-DĠ tas-Soċjetà tal-Informazzjoni u l-Midja f’isem il-Kummissjoni minn organizzazzjonijiet ta’ partijiet interessati rilevanti bil-ħsieb li tinkiseb rappreżentanza bilanċjata b’konsiderazzjoni tal-ħidmiet u l-kompetenza meħtieġa.
   4.   L-awtoritajiet nazzjonali u l-organizzazzjonijiet maħtura mill-Kummissjoni għandhom jaħtru r-rappreżentant tagħhom kif ukoll rappreżentant sostitut biex jieħu sehem fl-attivitajiet tal-pjattaforma.
   5.   Il-membri tal-pjattaforma jinħatru għal perjodu ta’ tliet snin. Għandhom jibqgħu fil-kariga sakemm jiġu ssostitwiti jew jispiċċalhom il-mandat. Il-mandat tal-membri jista' jiġġedded.
   6.   Il-membri li ma jibqgħux f’pożizzjoni li jikkontribwixxu b’mod effettiv għad-deliberazzjonijiet tal-pjattaforma, li jirriżenjaw jew li ma jikkonformawx mal-kundizzjonijiet stabbiliti fl-Artikolu 339 tat-Trattat, jistgħu jiġu sostitwiti għall-bqija tal-mandat tagħhom.
   7.   L-ismijiet tal-membri msemmija fl-artikoli 2(a) u (b) għandhom jiġu ppubblikati fir-Reġistru tal-gruppi ta' esperti tal-Kummissjoni u entitajiet oħrajn simili (“ir-Reġistru”).
   8.   Id-dejta personali għandha tinġabar, tiġi proċessata u ppubblikata skont ir-Regolament (KE) Nru 45/2001.
   Artikolu 5
   L-Operazzjonijiet
   1.   Il-presidenza tal-pjattaforma għandha tkun f’idejn is-servizzi tad-DĠ tal-Intrapriża u l-Industrija u d-DĠ tas-Soċjetà tal-Informazzjoni u l-Midja.
   2.   Bi qbil mar-rappreżentant tal-Kummissjoni, il-pjattaforma tista' tistabbilixxi sottogruppi biex jeżaminaw kwistjonijiet speċifiċi abbażi ta' termini ta' referenza definiti mill-pjattaforma. Dawn is-sottogruppi għandhom jiġu xolti malli jwettqu l-mandat tagħhom.
   3.   Ir-rappreżentant tal-Kummissjoni jista’ jistieden esperti b’kompetenza speċifika f’suġġett li jkun fuq l-aġenda biex jipparteċipaw fil-ħidma tal-pjattaforma fuq bażi ad hoc. Barra minn hekk, ir-rappreżentant tal-Kummissjoni jista’ jagħti status ta’ osservatur lil individwi jew organizzazzjonijiet kif iddefinit fir-Regola 8(3) tar-regoli orizzontali dwar il-gruppi ta’ esperti u l-pajjiżi kandidati.
   4.   Il-membri tal-pjattaforma u r-rappreżentanti tagħhom, kif ukoll l-esperti u l-osservaturi li jkunu mistiedna għandhom iħarsu l-obbligi tas-segretezza professjonali stabbiliti fit-Trattati u fir-regoli ta’ implimentazzjoni tagħhom, kif ukoll ir-regoli tal-Kummissjoni dwar is-sigurtà marbutin mal-ħarsien ta' tagħrif ikklassifikat tal-UE, stabbiliti fl-Anness għad-Deċiżjoni 2001/844/KE, KEFA, Euratom. Jekk jonqsu milli jħarsu dawn l-obbligi, il-Kummissjoni tista’ tieħu l-miżuri xierqa kollha.
   5.   Il-laqgħat tal-pjattaforma u tas-sottogruppi għandhom jinżammu fil-bini tal-Kummissjoni. Il-Kummissjoni għandha tipprovdi servizzi segretarjali. Uffiċjali oħrajn tal-Kummissjoni li għandhom interess fil-proċeduri jistgħu jattendu l-laqgħat tal-Pjattaforma u s-sottogruppi tagħha.
   6.   Il-pjattaforma għandha tadotta kwalunkwe regola ta’ proċedura meħtieġa, inklużi regoli dwar kunflitti ta’ interess, abbażi tar-regoli standard ta’ proċedura għall-gruppi tal-esperti adottati mill-Kummissjoni.
   7.   Il-Kummissjoni għandha tippubblika t-tagħrif rilevanti dwar l-attivitajiet imwettqa mill-pjattaforma, jew billi tinkludih fir-Reġistru jew permezz ta’ ħolqa elettronika mir-Reġistru għal websajt ddedikata għal dan.
   8.   Iċ-Ċentru ta’ Riċerka Konġunta jista’ jipprovdi pariri xjentifiċi u servizzi li jiffurmaw parti mill-qasam ta’ kompetenza tiegħu.
   Artikolu 6
   L-ispejjeż tal-laqgħat
   1.   Dawk li jieħdu sehem fl-attivitajiet tal-pjattaforma ma għandhomx jitħallsu għas-servizzi tagħhom.
   2.   L-ispejjeż ta’ vvjaġġar u sussistenza mġarrba min dawk li jieħdu sehem fl-attivitajiet tal-pjattaforma għandhom jiġu rimborżati mill-Kummissjoni skont id-dispożizzjonijiet fis-seħħ fi ħdan il-Kummissjoni.
   3.   Dawk l-ispejjeż għandhom jiġu rimborżati fil-limiti tal-approprjazzjonijiet disponibbli allokati skont il-proċedura annwali għall-allokazzjoni tar-riżorsi.
   Artikolu 7
   Applikabilità
   Din id-Deċiżjoni għandha tapplika mill-1 ta' Jannar 2012.
   
      Magħmul fi Brussell, it-28 ta’ Novembru 2011.
      
         
            Għall-Kummissjoni
         
         Antonio TAJANI
         
            Viċi-President
         
      
   
   
      (1)  COM (2010) 2020 finali, 3.3.2010.
   
      (2)  COM(2010) 245 finali, 19.5.2010.
   
      (3)  COM(2010) 614 finali, 28.10.2010.
   
      (4)  COM(2011) 311 finali, 1.6.2011.
   
      (5)  COM(2011) 315 finali, 1.6.2011.